Idejowe wubědźowanje sakskeho fondsa „Čiń sobu!“ je we wosebitej kategoriji „Žiwa dwurěčnosć“ tworićelskosć na dobro našeje maćeršćiny znowa pozbudźiło. Serbske Nowiny tule w serialu rjad drobnych a małych projektow předstajeja.
Nimale kóždy Serb Dom Měrćina Nowaka w Njechornju znaje. Je wšak to na muzej přetwarjeny ródny dom jednoho z najwuznamnišich serbskich ludowych wuměłcow. Tójšto swojich twórbow wěnowaše 1900 rodźeny Njechorński wosebje lubosći k domiznje. Tak tež njezadźiwa, zo chcyše swojemu ludej něšto trajne zawostajić, serbski pomnik we Wósporskej kónčinje, hdźež dźensa lědma hišće něchtó serbuje.
szl_Latn szl_Latn